1.Úvod

1.1.Nariadenie (ES) č. 223/2009 o európskej štatistike

Právnym základom tejto správy je nariadenie (ES) č. 223/2009 o európskej štatistike, a najmä jeho článok 11 ods. 4, v ktorom sa stanovuje:

„Záväzky členských štátov Komisia pravidelne monitoruje na základe výročných správ zaslaných členskými štátmi a v prípade potreby sa aktualizujú.

V prípade, že sa záväzok neuverejní do 9. júna 2017, predloží členský štát Komisii správu o pokroku pri vykonávaní kódexu postupov a v relevantných prípadoch o úsilí vynaloženom v záujme prijatia záväzku a túto správu uverejní. Uvedené správy o pokroku sa pravidelne aktualizujú, minimálne každé dva roky po ich úvodnom uverejnení.

Komisia informuje Európsky parlament a Radu o uverejnených záväzkoch a v prípade potreby predkladá do 9. júna 2018 a potom každé dva roky správy o pokroku.“

Táto správa je prvou, ktorá bola vypracovaná v súlade s uvedeným ustanovením.

1.2.Historické súvislosti

a)Kódex postupov pre európsku štatistiku

V Kódexe postupov pre európsku štatistiku sa stanovujú normy pre rozvoj, tvorbu a šírenie európskej štatistiky. Rozvíja spoločné vymedzenie kvality v štatistike Európskeho štatistického systému (ESS) a zahŕňa všetky príslušné oblasti inštitucionálneho prostredia, procesov tvorby štatistiky a výstupov európskej oficiálnej štatistiky. Najdôležitejšou oblasťou v rámci záväzku je inštitucionálne prostredie, keďže inštitucionálne a organizačné faktory výrazne ovplyvňujú účinnosť a dôveryhodnosť štatistického orgánu v súvislosti s rozvojom, tvorbou a šírením európskej štatistiky.

Kódex postupov pre európsku štatistiku schválil Výbor pre štatistické programy 24. februára 2005. Výbor pre Európsky štatistický systém (ESSC) revidoval kódex postupov 28. septembra 2011 a opäť 16. novembra 2017. Výbor pre Európsky štatistický systém v roku 2011 spolu s novou verziou kódexu postupov schválil rámec zabezpečenia kvality. V tomto rámci sa poskytujú usmernenia, ako uplatňovať Kódex postupov pre európsku štatistiku.

Kódex je základom spoločného rámca kvality ESS a štatistické orgány ESS sa zaviazali ho dodržiavať. Zaviedli sa systematické partnerské preskúmania s cieľom preskúmať súlad s kódexom a pokrok sa monitoruje v rámci výročných správ pre ESSC. Dôležitosť dodržiavania kódexu postupov sa ďalej zdôraznila prijatím vyhlásenia ESSC o kvalite v septembri 2016.

Eurostat monitoruje súlad s Kódexom postupov pre európsku štatistiku na základe partnerského preskúmania. Prvé kolo preskúmaní sa uskutočnilo v rokoch 2006 – 2008 s cieľom posúdiť súlad národných štatistických úradov so zásadami 1 až 6 a 15 kódexu. Následne sa v rokoch 2013 – 2015 uskutočnilo druhé kolo partnerských preskúmaní, ktoré zahŕňalo všetkých 15 zásad kódexu a národné štatistické úrady, ako aj iné vnútroštátne štatistické orgány. Eurostat bude naďalej monitorovať opatrenia na zvýšenie súladu, ktoré sú výsledkom tohto druhého kola každý rok do konca roku 2019, keď by všetky predmetné opatrenia mali byť vykonané. Počas obidvoch kôl sa takisto preskúmal Eurostat, ktorý podlieha súbežnému monitorovaniu zo strany Európskeho poradného grémia pre riadenie v oblasti štatistiky (ESGAB).

Komisia (Eurostat) vypracúva výročné monitorovacie správy o dodržiavaní kódexu postupov zo strany národných štatistických úradov. Výročná správa ESGAB sa týka pokroku v rámci Európskeho štatistického systému ako celku, a najmä v rámci Eurostatu. Výsledky každoročného monitorovania sú súčasťou celkového hodnotenia štatistiky EÚ, ktoré sa predkladá Rade ECOFIN na jeseň. Komisia v roku 2008 a opäť v roku 2016 predložila Európskemu parlamentu a Rade správu o vykonávaní Kódexu postupov pre európsku štatistiku a o koordinácii v rámci Európskeho štatistického systému.

b)Záväzok zaistiť dôveru v štatistiku

Komisia prvýkrát predstavila koncepciu záväzku zaistiť dôveru v štatistiku (ďalej len „záväzok“) vo svojom oznámení Európskemu parlamentu a Rade z 15. apríla 2011 s názvom Snaha o spoľahlivé riadenie kvality európskej štatistiky. Cieľom stanovenia záväzkov bolo dosiahnuť spoluzodpovednosť národných vlád za vnútroštátnu úroveň súladu s Kódexom postupov pre európsku štatistiku, čím sa vytvorilo prepojenie medzi kódexom postupov a vládami, ktoré dovtedy chýbalo. Pridaná hodnota záväzkov spočívala v zabezpečení skutočného prepojenia s vládou, t. j. s typicky inštitucionálnymi aspektmi štatistických zásad kódexu postupov, ktoré nepodliehali kontrole štatistických orgánov. Komisia v uvedenom oznámení ako jedno z opatrení na posilnenie dôvery verejnosti v európsku štatistiku takisto navrhla preskúmanie právneho rámca, nariadenia (ES) č. 223/2009, a zavedenie koncepcie záväzkov zaistiť dôveru do tohto rámca. Rada podporila zámer zaviesť koncepciu záväzkov a revíziu nariadenia (ES) č. 223/2009.

Pred prijatím návrhu na zmenu nariadenia (ES) č. 223/2009 Komisia vo veľkej miere zapojila členské štáty do diskusie o možnej forme záväzkov. V dôvodovej správe k návrhu sa odkazuje na oznámenie z roku 2011 a navrhuje, aby sa stanovili záväzky „s cieľom zlepšiť informovanosť národných vlád o ich úlohe a spoluzodpovednosti pri zabezpečovaní dôveryhodnosti úradnej štatistiky rešpektovaním nezávislosti národných štatistických úradov“.

V roku 2015 Komisia (Eurostat) spolu s členskými štátmi pokračovala v diskusii v rámci ESS s cieľom zabezpečiť účinnosť a efektívnosť nástrojov uvedených v nariadení (ES) č. 223/2009, ako sú záväzky zaistiť dôveru v štatistiku.

V súlade s článkom 11 ods. 3 nariadenia (ES) č. 223/2009 sú záväzky nástroje, ktoré sa „ďalej zameriavajú na zabezpečenie dôvery verejnosti v európsku štatistiku a pokroku vo vykonávaní štatistických zásad obsiahnutých v kódexe postupov“ a ktoré majú prijať členské štáty, ako aj Komisia. V odôvodnení 17 nariadenia (EÚ) 2015/759, ktorým sa mení nariadenie (ES) č. 223/2009, sa takisto uvádza, že záväzky by mali „zahŕňať špecifické prísľuby príslušnej vlády daného členského štátu zlepšovať alebo zachovať podmienky vykonávania kódexu postupov“.